প্রণব মুখোপাধ্যায়ের সঙ্গে মমতা বন্দ্যোপাধ্যায়ের মনোমালিন্যের খবর বার বার উঠে এসেছে সংবাদমাধ্যমে। আবার ‘প্রণবদা’ রাষ্ট্রপতি হওয়ার পরে সেই মমতাই তাঁকে নেতাজি ইন্ডোর স্টেডিয়ামে সংবর্ধনা দিয়েছিলেন। 
মমতা প্রণবকে আক্রমণ করলেও, এতদিন পর্যন্ত প্রণব এই নিয়ে মুখ খোলেননি। কিন্তু এ বার আর চুপ থাকতে পারলেন না। বিশদে লিখলেন কী ভাবে মমতার হাতে তাঁকে অপমানিত হতে হয়েছিল।
প্রণব মুখোপাধ্যায়ের সদ্য প্রকাশিত বই ‘দ্য কোয়ালিশন ইয়ার্স’-এ তিনি মমতাকে ‘জন্ম-বিদ্রোহী’ বলে অভিহিত করে লিখেছেন, একটি ঘটনাতেই সেই চরিত্র প্রকাশ পায়।
১৯৯২ সালের কংগ্রেসের সাংগঠনিক নির্বাচনের সময়ের ঘটনা। ‘নোংরা গোষ্ঠীদ্বন্দ্ব’ প্রকাশ্যে যাতে না আসে, তার জন্য সর্বসম্মতিক্রমে প্রদেশ কংগ্রেস সভাপতি নির্বাচনে রাজি হয়েও মমতা হঠাৎই ব্যালটের মাধ্যমে নির্বাচনের দাবি তোলেন।
তৎকালীন জাতীয় কংগ্রেসের সভাপতি পি ভি নরসিংহ রাও তখন প্রণবকে দায়িত্ব দেন মমতাকে বোঝানোর। 
‘‘তখন শীতকাল। একদিন মমতা বন্দ্যোপাধ্যায়কে অনুরোধ করেছিলাম সাংগঠনিক নির্বাচনের পদ্ধতির উপর তাঁর কিছু পর্যবেক্ষণ নিয়ে আমার সঙ্গে একটি বৈঠক করার জন্য।’’ লিখেছেন প্রণব।
‘‘বৈঠক চলার মাঝেই মমতা হঠাৎ রেগে গেল এবং তার বিরুদ্ধে আমি ও অন্যান্য নেতারা চক্রান্ত করছি বলে অভিযোগ করল। এবার ও সাংগঠনিক নির্বাচন চাইল এবং দাবি করল ও সব সময়েই নির্বাচনের পক্ষে ছিল, যাতে তৃণমূল স্তরের কর্মীরা সাংগঠনিক বিষয়ে তাঁদের মতামত জানাতে পারেন।’’ প্রণব তাঁর বইতে লিখেছেন।

এই বিষয়ে অন্যান্য খবর

তাঁর নয়, প্রধানমন্ত্রী হওয়া উচিত ছিল এক বাঙালির! মনমোহনের বিস্ফোরণ
মোদীর সঙ্গে প্রণবের ব্যক্তিগত কথা ‘ফাঁস’, প্রধানমন্ত্রীকে ফোনে কী বলতেন ‘প্রণবদা’


মমতা আরও অভিযোগ করেন, প্রণবের মতো নেতারা নিজেদের মধ্যে ‘‘সাংগঠনিক পদ ভাগ করে নিচ্ছেন’’ যাতে আর নির্বাচন না হয়।
মমতার এই প্রতিক্রিয়া ও অভিযোগ শুনে প্রণব হকচকিয়ে যান বলে লিখেছেন। মমতাকে তিনি বলেন, অন্যান্য নেতাদের ও মমতার অনুরোধ রাখতেই একটি সমঝোতা খোঁজার চেষ্টা করছেন।
কিন্তু মমতা কোনও কথাই শুনতে চাননি। প্রণব লিখছেন, ‘‘এই কথা বলেই মমতা বৈঠক ছেড়ে বেরিয়ে যায়। আমি স্তম্ভিত হয়ে যাই। অপমানিত ও অপদস্থ বোধ করি।’’
সে বার গোপন ব্যালটে ভোট হলেও সোমেন মিত্রর কাছে মমতা সামান্য ব্যবধানে হেরে যান। 
‘‘ফলাফল ঘোষণা হওয়ার সময় আমি সেখানে ছিলাম। মমতা রেগেমেগে এসে আমায় বলল, ‘কী এবার আপনি খুশি? আমাকে হারানোর ইচ্ছে পূরণ হয়েছে তো?’ আমি ওকে বললাম ও ভুল ভাবছে,’’ লিখেছেন প্রণব।
প্রণব বলেছিলেন, এই সাংগঠনিক নির্বাচনে তাঁর কোনও হাত ছিল না।
প্রাক্তন এই কংগ্রেস নেতা অবশ্য মমতার এই লড়াকু মনোভাবের প্রশংসাও করেছেন। এই ভয়ডরহীন মনোভাবের জন্যই মমতা আজ মমতা হয়ে উঠেছেন। তাঁকে ব্যাখ্যা করা কঠিন, কিন্তু উপেক্ষা করা যায় না।
১৯৮৪ সালের লোকসভা নির্বাচনে মমতার জয়কে চমকপ্রদ বলেও বর্ণনা করেছেন প্রণব। ‘জায়ান্ট কিলার’ হিসেবেই মমতা উঠে এসেছিলেন এই জয়ের মধ্যে দিয়ে। প্রণবের মত, ‘‘মমতা বরাবরই সাহসিকতার সঙ্গে কঠিন চ্যালেঞ্জের মোকাবিলা করেছেন ও সুযোগকে কাজে লাগিয়েছেন।’’